สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 18 ม.ค.60
19 ม.ค. 2560

ดัชนีดาวโจนส์ตลาดหุ้นนิวยอร์กปิดลดลง ต่อเนื่องเป็นวันที่ 4 ในวันพุธ (18 ม.ค.) ขณะที่อีกสองดัชนีหลักปิดในแดนบวก โดยนักลงทุนรอดูถ้อยแถลงของนางเจเน็ต เยลเลน ประธานธนาคารกลางสหรัฐ (เฟด) ที่มีกำหนดกล่าวสุนทรพจน์ในช่วงก่อนที่ตลาดจะปิดทำการไม่นาน หลังจากที่มีการรายงานข้อมูลเศรษฐกิจหลายรายการในระหว่างวัน ซึ่งรวมถึงอัตราเงินเฟ้อที่ปรับตัวเพิ่มขึ้นเป็นเดือนที่ 5 ติดต่อกัน ทำให้เกิดความกังวลว่าเฟดจะเดินหน้าปรับขึ้นดอกเบี้ยในปีนี้ ด้านบริษัทต่างๆ ทยอยรายงานผลประกอบการที่ออกมาทั้งบวกและลบ ขณะเดียวกัน นักลงทุนจับตาการสาบานตนรับตำแหน่งประธานาธิบดีสหรัฐของนายโดนัลด์ ทรัมป์ ในวันศุกร์นี้
ดัชนีเฉลี่ยอุตสาหกรรมดาวโจนส์ลดลง 22.05 จุด หรือ 0.11% ปิดที่ 19,804.72 จุด ดัชนี S&amp;P500 เพิ่มขึ้น 4.00 จุด หรือ 0.18% ปิดที่ 2,271.89 จุด ดัชนี NASDAQ เพิ่มขึ้น 16.93 จุด หรือ 0.31% ปิดที่ 5,555.65 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดร่วงลง เกือบ 3% เมื่อคืนนี้ (18 ม.ค.) จากความกังวลที่ว่าผู้ผลิตน้ำมันจากชั้นหินดินดาน (shale oil) ของสหรัฐจะเพิ่มการผลิตน้ำมัน ท่ามกลางราคาที่กำลังดีดตัวขึ้นในระยะนี้ ซึ่งบดบังปัจจัยบวกจากรายงานของกลุ่มประเทศผู้ส่งออกน้ำมัน (โอเปก) ที่ระบุว่า โอเปกผลิตน้ำมันลดลงในเดือนที่แล้ว
สัญญาน้ำมันดิบ WTI ส่งมอบเดือนก.พ. ลดลง 1.40 ดอลลาร์ หรือ 2.7% ปิดที่ 51.08 ดอลลาร์/บาร์เรล
 
สัญญาทองคำตลาดนิวยอร์กปิดลบ เมื่อคืนนี้ (18 ม.ค.) โดยได้รับแรงกดดันจากสกุลเงินดอลลาร์สหรัฐที่ดีดตัวขึ้น ขณะเดียวกันนักลงทุนจับตาการสาบานตนรับตำแหน่งประธานาธิบดีสหรัฐของนายโดนัลด์ ทรัมป์ ในวันศุกร์นี้
สัญญาทองคำตลาด COMEX (Commodity Exchange) ส่งมอบเดือนก.พ. ลดลง 80 เซนต์ หรือ 0.07% ปิดที่ 1,212.10 ดอลลาร์/ออนซ์ หลังจากที่พุ่งขึ้นถึง 1.4% ในวันอังคาร
 
สกุลเงินดอลลาร์สหรัฐแข็งค่าขึ้น เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (18 ม.ค.) หลังจากที่ร่วงลงอย่างหนักในวันอังคารจากการแสดงความเห็นของนายโดนัลด์ ทรัมป์ ว่าที่ประธานาธิบดีสหรัฐ ขณะที่นักลงทุนซึมซับข้อมูลเศรษฐกิจสหรัฐ ซึ่งรวมถึงตัวเลขเงินเฟ้อ และรายงานสรุปภาวะเศรษฐกิจทั้ง 12 เขตของสหรัฐ หรือ Beige Book
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.0662 ดอลลาร์ จากระดับ 1.0707 ดอลลาร์ ในขณะที่ปอนด์อ่อนค่าลงแตะ 1.2282 ดอลลาร์ จากระดับ 1.2395 ดอลลาร์ และดอลลาร์ออสเตรเลียอ่อนค่าลงที่ระดับ 0.7533 ดอลลาร์ จากระดับ 0.7562 ดอลลาร์   
 
ตลาดหุ้นยุโรปปิดดีดตัวขึ้น ในวันพุธ (18 ม.ค.) หลังแกว่งตัวผันผวนตลอดช่วงการซื้อขาย ขณะที่นักลงทุนจับตาการเปิดเผยผลประกอบการของบริษัทต่างๆ และก่อนที่ธนาคารกลางยุโรป (ECB) จะประชุมนโยบายการเงินในวันนี้
ดัชนี Stoxx Europe 600 ปรับตัวขึ้น 0.65 จุด หรือ 0.18% ปิดที่ 363.07 จุด
 
ตลาดหุ้นลอนดอนปิดดีดตัวขึ้น เมื่อวานนี้ (18 ม.ค.) หลังจากที่ร่วงลงมากที่สุดในรอบ 6 เดือนเมื่อวันอังคาร สืบเนื่องจากถ้อยแถลงของนางเทเรซา เมย์ นายกรัฐมนตรีของอังกฤษเกี่ยวกับแผนการแยกตัวออกจากสหภาพยุโรป (Brexit)
ดัชนี FTSE 100 เพิ่มขึ้น 27.23 จุด หรือ 0.38% ปิดที่ 7,247.61 จุด